CELEX: 32016D2093
Language: hu
Date: 2016-11-29 00:00:00
Title: A Bizottság (EU) 2016/2093 végrehajtási határozata (2016. november 29.) a tengerentúli országokból és területekről származó export keretében a regisztrált exportőri rendszer alkalmazásának kezdőnapja tekintetében biztosított eltérésről

30.11.2016   
            
            
               HU
            
            
               Az Európai Unió Hivatalos Lapja
            
            
               L 324/18
            
         A BIZOTTSÁG (EU) 2016/2093 VÉGREHAJTÁSI HATÁROZATA
   (2016. november 29.)
   a tengerentúli országokból és területekről származó export keretében a regisztrált exportőri rendszer alkalmazásának kezdőnapja tekintetében biztosított eltérésről
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel az Európai Unió és a tengerentúli országok és területek társulásáról szóló, 2013. november 25-i 2013/755/EU tanácsi határozatra (1) (a tengerentúli társulási határozat) és különösen annak VI. melléklete 63. cikkére,
   mivel:
   
               (1)
            
            
               A 2013/755/EU határozat VI. mellékletének megfelelően az áruk származásának igazolása és a közigazgatási együttműködés módszerei tekintetében 2017. január 1-jétől alkalmazandó az új regisztrált exportőri rendszer (REX). A származás igazolására és a közigazgatási együttműködésre jelenleg használt rendszer 2016. december 31-éig marad érvényben.
            
         
               (2)
            
            
               A Szerződés II. mellékletében felsorolt tengerentúli országok és területek mindegyike levélben tájékoztatta a Bizottságot arról, hogy nem áll készen a REX 2017. január 1-jétől való alkalmazására, és kéri, hogy a rendszert egy későbbi időpontban vezessék be. E levelek egyöntetűen 2020. január 1-jét jelölik meg a REX alkalmazásának a tengerentúli országok és területek számára lehetséges kezdőnapjaként.
            
         
               (3)
            
            
               E kérések fényében, és annak érdekében, hogy a tengerentúli országok és területek felkészülhessenek a REX alkalmazására, helyénvaló eltérést biztosítani e tengerentúli országok és területek számára a regisztrált exportőri rendszer alól, és lehetővé tenni, hogy a 2013/755/EU határozat VI. mellékletének 21–35., valamint 54., 55. és 56. cikkét 2017. január 1-jénél tovább alkalmazzák.
            
         
               (4)
            
            
               Az e rendeletben előírt intézkedések összhangban vannak a Vámkódexbizottság véleményével,
            
         ELFOGADTA EZT A HATÁROZATOT:
   1. cikk
   A regisztrált exportőri rendszertől eltérve a Szerződés II. mellékletében felsorolt tengerentúli országok és területek 2019. december 31-ig alkalmazhatják a 2013/755/EU határozat VI. mellékletének 21–35., valamint 54., 55. és 56. cikkét.
   2. cikk
   Ez a határozat az Európai Unió Hivatalos Lapjában való kihirdetését követő huszadik napon lép hatályba.
   
      Kelt Brüsszelben, 2016. november 29-én.
      
         
            a Bizottság részéről
         
         
            az elnök
         
         Jean-Claude JUNCKER
      
   
   
      (1)  HL L 344., 2013.12.19., 1. o.